Siseministeerium 
info@siseministeerium.ee

Teie: 27.09.2016 nr PA 2-2/16/19586  
Meie 14.10.2016 nr 2-2/19586-2
	
Siseministeeriumi määruste 
muutmine eelnõule ettepanekute 
esitamine

Esitame ettepanekud siseministri määruste eelnõule (edaspidi eelnõu).

1.	Päästeseaduse § 9 lõike 1 alusel kehtestab valdkonna eest vastutav minister määrusega päästeteenistuja töötulemuste, läbitud täienduskoolituse tulemuslikkuse ja kutsesobivuse nõuetele vastavuse hindamise korra.

Päästeamet teeb ettepaneku eelnimetatud säte tunnistada kehtetuks alljärgneval põhjusel.

01.02.2016 kinnitas Päästeameti peadirektor käskkirjaga valveteenistujate hindamissüsteemi. Hindamissüsteemi muutmine tulenes Päästeametis ümberpaigutunud inimressursist (kaotati koolitusbürood ning reageerimisbüroodes koolitusega tegelevate inimeste tööülesannete hulk kasvas oluliselt seoses teiste ülesannetega). Uuendatud hindamissüsteemiga viidi vastutus hindamise läbiviimise osas nn. allapoole, st valveteenistuja otsesele juhile.

Uuendatud hindamissüsteem sobitati küll kehtiva määruse konteksti, kuid arvestades tuleviku perspektiivi tuleks Päästeametil iga vähemagi muudatuse korral hindamissüsteemis taotleda määruse muudatust. Näiteks ei sobitu tänane päästetöö juhtide hindamissüsteem (juhtimispädevuste hindamine SKA-s) määruses tooduga. 

Määrus käsitleb lisaks Päästeameti päästeteenistujate hindamisele ka Sisekaitseakadeemia ja Häirekeskuse teenistujaid. Kuivõrd kõik asutused viivad läbi päästeteenistujate teadmiste ja oskuste hindamisi läbi asutuse juhi poolt kinnitatud korra alusel, võimaldaks sätte kehtetuks tunnistamine jooksvalt nõudeid kaasajastada. Igakordselt ministri määruse muutmine on ajakulukas ja ei anna asutusele lisandväärtust ning mille olemasolu on pigem takistuseks teenistujate hindamissüsteemi mudeli ümbertöötamisel ja kaasaja vajadustele vastamisel. 

Käesolevalt on töös hindamisjuhendi muutmine hindamiskomisjonide osas (päästekeskustes ei ole päästekeskuse juhtide asetäitjaid alates targa kärpe kava kinnitamisest) ja viime sisse põhimõtte, kus perioodilise hindamise läbiviijad SKA-s (kes on PÄA teenistujad), mõistetakse vastavaks PÄA hindamisjuhendis väljatoodule.

Kui Siseministeerium ei pea põhjendatuks PäästeTS § 9 lg 1 sätte kehtetuks tunnistamist, teeb Päästeamet ettepaneku muuta PäästeTS § 9 lg 1 alusel kehtestatud Siseministri 03.03.2008 määrust nr 17 „Päästeteenistujate hindamise kord“ (edaspidi kord) osas, millega kinnitatakse vaid hindamise üldpõhimõtted, mitte detailselt hindamise osiseid.

Korra § 2 lg 3 käsitleb termineid „teadmiste“ ja „oskuste kontroll“, nende asemel soovime kasutada vastavalt termineid „hindamisvestlus“ ja „kontrollharjutused“.

Valveteenistujate hindamisel viidi teadmiste ja oskuste kontrolli läbi webtrainer testide abil (teadmiste kontroll) ja kontrollharjutuste sooritamisega (oskuste kontroll). Ühtemoodi hinnati nii meeskonnavanemaid kui ka päästjaid, ehk siis ühetaolised  testid ja kontrollharjutused (meeskonnavanematele lisandus veel arenguvestlus). Testide keskkonna ülalpidamine oli aga väga suurt inimressurssi nõudev. Testid aegusid ajas ning nende uuendamine ei olnud vähendatud koosseisude tõttu enam võimalik. Aegunud testidega teadmiste kontrolli läbi viia ei ole aga asjakohane, samuti on päästesündmusel olulised hoopis meeskonnatöö ja praktilised oskused. 
Tulenevalt sellest on uuendatud päästjate hindamissüsteemi fookuses praktilised kontrollharjutused (nii individuaalsed kui ka meeskondlikud) ja hindamisvestlus, millega antakse hinnang päästja tegevusele aasta jooksul nii päästesündmuste kui koolituste/õppepäevade osas. 
Meeskonnavanemate puhul ei ole praktiliste tegevuste oskus enam prioriteetne, nende puhul tuleb hindamisele eelkõige nende päästesündmuse juhtimise oskused. Seda on võimalik teha Sisekaitseakadeemias kasutusele võetud uue Effective Command metoodikaga. Päästeameti koolituseelarve võimaldab päästetöö juhid suunata SKA-s toimuvale hindamisele kord kolme aasta jooksul, kus antakse hinnang just nende juhtimispädevusele. Säilivad arenguvestlused, millega hinnatakse meeskonnavanemate administratiivseid oskuseid.
Operatiivkorrapidajate hindamissüsteem on sarnane meeskonnavanemate omale.

Lugupidamisega

/allkirjastatud digitaalselt/
Kuno Tammearu
peadirektor 

Kätlin Madis
+372 628 2028
katlin.madis@rescue.ee